זוכרים את נחלי ישראל בשיא תפארתם? עד לפני כמה עשרות שנים עדיין היה אפשר לשכשך במים זכים ששצפו בנחלים לאורך החופים ובעמקים, לטייל בין מעיינות שנבעו בפינות חמד נסתרות, לשוטט בשרידי היישובים ההיסטוריים שהתבססו על מימיהם.
התיאורים והזיכרונות של מי שזכו להכיר את נחלי ארצנו במצבם הטבעי פוקחים את עינינו לשיעור ההרס וההזנחה שחוללנו במו ידינו בעשורים האחרונים.
התמונות של הנחלים השופעים מעוררות כמיהה למים חיים בנופי ארצנו ההולכים ונעשים יותר ויותר צחיחים.
60 שנה הזנחנו. די להרוס. הגיע הזמן לשקם!
הדוח הזה אינו מסתפק בהצגת הבעיות בנחלים, אלא הוא פורש חזון ותכנית בני השגה. מערך התפלת מי הים המוקם בימים אלה לאורך החופים פותח חלון הזדמנויות לשינוי מגמת ההרס של נחלי ישראל. כיום, כשיש לנו סיכוי של ממש להיחלץ ממשבר המים ולייצב את משק המים בישראל, שיקום הנחלים ובתי הגידול הלחים צריך להיות משימה לאומית.
לכבוד יום המים הבינלאומי, החברה להגנת הטבע קיימה מגוון אירועים ציבוריים בארבעה מוקדים שונים בארץ.
כ-4000 איש ואישה טיילו אתנו בנחלים: אלכסנדר, שורק וקישון ובבריכת החורף בחולון.
במהלך הסיורים פגשו המטיילים את מדריכי החברה להגנת הטבע אשר הסבירו על מצבם העכשווי של הנחלים ועל התוכנית האפשרית לשיקומם. כמו-כן, נהנו המטיילים מהדרכה והפעלה בנושאי הצומח והחי שבאזור הנחל.
אנחנו רוצים להודות לכל מי שנכח באירועים, נהנה מיום אביבי בטבע, הכיר את מצב הנחלים מקרוב ובכך תמך בפעילות שלנו למען השבת המים לנחלים.
אחרי תקופה כה ארוכה שייבשנו הגיע הזמן להחיות את הנחלים. הצטרפו אלינו, חתמו על עצומה וביחד נפעל למען עתיד טוב, ירוק ובריא יותר למעננו ולמען הדורות הבאים.